AZ IGAZSÁGOT KERESŐ EMBER

Volt egyszer egy ember, aki az igazságot kereste, mert azt olvasta a bölcs könyvekben, hogy az igazságot kell követni. Kereste is mindenütt, bejárta az egész világot, de sehol sem találta. Már csak egyetlen erdő volt a világon, ahol még nem járt, gondolta, oda még elmegy, hátha ott megtalálja az igazságot, amit annyira keres. Nem félt semmitől. Bátor ember volt, nekiindult hát a sűrű és sötét erdőnek. Legelőször a tolvajok barlangjába jutott. Elmondta nekik, hogy mit keres, azok meg nevettek: Azt hiszed, hogy nálunk megtalálod az igazságot? – azzal kilökdösték a barlangból. Az ember ment tovább és a boszorkányok tanyájára ért. A boszorkányok mindenféle főzeteket kotyvasztottak, és nagyot nevettek az emberen: Az igazságot keresed nálunk? Azt hiszed, itt megtalálod? – és ők is kilökdösték az embert a kunyhójukból. Az ember tovább indult és egyszer csak egy sárkunyhóhoz ért. Belesett az ablakon, és mit látott? Sok-sok apró mécses égett odabent a kunyhóban. Bekopogott, de senki nem válaszolt. Aztán még egyszer kopogott, de akkor sem válaszolt senki. Benyitott. Egy hatalmas termet látott, tele polcokkal, és minden polcon olajmécsesek égtek. Sok-sok-sok apró mécses. Egyik olajmécses aranyból készült, másik ónból, a harmadik ezüstből, a negyedik agyagból. Ahogy belépett, egy hosszú, ősz szakállú ember jelent meg előtte.

„Légy üdvözölve fiam”, mondta neki. „Miben segíthetek?”

„Légy üdvözölve te is”, válaszolta az ember, majd így folytatta: „Bejártam az egész világot, de ilyen helyet, mint ez itt, még sehol nem láttam. Mondd csak, mire valók ezek a mécsesek?”

„Minden mécses egy-egy ember lelke – felelte az ősz szakállú ember. „Amíg a mécses ég, az ember jól van. De amikor a mécses lángja elhalványul, az ember lelke kiröppen a világból.”

Az ember nézte őket egy ideig, aztán összeszedte a bátorságát és megkérdezte: „És az én, az én lelkem mécsesét meg tudnád nekem mutatni?”

„Akarod?” – kérdezte az ősz öregember. – „Biztos, hogy akarod?”

„Akarom” – válaszolta az ember. „Akkor kövess!” – és elindultak a kunyhóban. Hosszú, kacskaringós utakon mentek, egyik folyosóból másik folyosók nyíltak, és amerre elhaladtak, a polcokon mindenütt mécsesek égtek. Egyszer csak beértek egy kicsi szobába és ott, az egyik polcon három mécses égett. Az öregember rámutatott az egyikre: „Ez a te mécsesed” – mondta.

Az ember odanézett és minden ízében remegni kezdett, mert látta, hogy a kanóc már igencsak rövid, és a mécses alján alig van pár csepp olaj. Aztán összeszedte magát és körülnézett. Látta, hogy a másik két mécses, amelyik az övé mellett áll, tele van olajjal és mindkettő fényes, erős lánggal ég. Odafordult az öregemberhez és megkérdezte: „Ez a jobboldali, ez a fényes, kié?”

„Mindenkinek csak a saját mécsesét mutathatom meg”, mondta az öreg, azzal sarkon fordult és eltűnt.

Az igazságot kereső ember minden ízében reszketve nézte a mécsesét. Hirtelen szörnyű gondolat támadt benne. Fölemelte a jobb oldali mécsest, amely tele volt olajjal és fénylő lánggal égett, és készen állt rá, hogy átöntse saját mécsesébe a benne lévő olajat. Már éppen megbillentette a mécsest, amikor hirtelen ott termett mellette az ősz öregember, vasmarokkal megragadta, hogy csak úgy ropogtak a csontjai és azt sziszegte:

„Ezt az igazságot keresed? Ezt?”

Az ember előtt elsötétült a világ, eszméletét vesztette. Amikor magához tért, már nem volt ott sem a kunyhó, sem az ősz öregember, sem a mécsesek. Egy erdőben találta magát, és hallotta, hogy az erdő fái azt susogják neki: „Nem az a fontos, hogy hány csepp olaj van még a mécsesedben, hanem az, hogy mire használtad el a többit”.